Bremgarten ble bygget som en motorsykkelbane i 1931, i (Bremgarten-skogen) nord for Bern. Banen hadde ingen rene rettstrekninger, men bestod av en rekke høyhastighetssvinger. Det første billøpet som ble arrangert på banen var Sveits Grand Prix 1934, hvor føreren Hugh Hamilton omkom. I 1948 omkom racerføreren Achille Varzi og motorsykkelføreren Omobono Tenni på banen. Helt fra starten av var Bremgarten, med veier omgitt av trær, ofte dårlige lysforhold og skiftende veidekke, ansett som en svært farlig bane, spesielt under våte forhold.